สรุปรายงานสอบบัญชีของผู้สอบบัญชีรับอนุญาต

ชื่อผู้สอบบัญชี : นายณรงค์ พันตาวงษ์ ผู้สอบบัญชีรับอนุญาต เลขทะเบียน 3315

  บริษัทสำนักงาน อีวาย จำกัด

ผู้สอบบัญชีรับอนุญาต
ได้ตรวจสอบงบการเงินรวมและเฉพาะบริษัทตามมาตรฐานการสอบบัญชีที่รับรองทั่วไปของไทย
สำหรับ ปี 2561 โดยที่ผู้สอบบัญชีรับอนุญาต มีความเห็นดังนี้

สรุปรายงานของผู้สอบบัญชีสำหรับปีสิ้นสุดวันที่ 31 ธันวาคม 2561

ผู้สอบบัญชีได้ตรวจสอบงบการเงินรวมของบริษัท เดลต้า อีเลคโทรนิคส์ (ประเทศไทย) จำกัด
(มหาชน) และบริษัทย่อย (กลุ่มบริษัท) ซึ่งประกอบด้วยงบแสดงฐานะการเงินรวม ณ วันที่ 31
ธันวาคม 2561 งบกำไรขาดทุนเบ็ดเสร็จรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวม สำหรับปี สิ้นสุดวันเดียวกัน
และหมายเหตุประกอบงบการเงินรวม รวมถึงหมายเหตุสรุปนโยบายการบัญชีที่สำคัญ
และได้ตรวจสอบงบการเงินเฉพาะกิจการของบริษัท เดลต้า อีเลคโทรนิคส์ (ประเทศไทย) จำกัด
(มหาชน) แล้วเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2561
ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท เดลต้า อีเลคโทรนิคส์
(ประเทศไทย) จำกัด (มหาชน) และบริษัทย่อย และเฉพาะของบริษัท เดลต้า อีเลคโทรนิคส์
(ประเทศไทย) จำกัด (มหาชน)
โดยถูกต้องตามที่ควรในสาระสำคัญตามมาตรฐานการรายงานทางการเงิน

ข้อมูลทางการเงินทั้งหมดที่จะกล่าวในเอกสารฉบับนี้เป็นข้อมูลสำหรับรอบปีบัญชี สิ้นสุด ณ วันที่ 31
ธันวาคม 2561 2560 และ 2559 และได้จัดทำขึ้นในรูปของงบการเงินรวม (Consolidated
Basis)

  ------------------------------------------ -------- --------- ---------- ----------
  สรุปข้อมูลทางการเงิน (จากงบการเงินรวม)                   2561      2560       2559

  สินทรัพย์รวม                                  ล้านบาท   48,201    46,018     46,319

  หนี้สินรวม                                    ล้านบาท   14,260    13,544     14,428

  ส่วนของผู้ถือหุ้น                                ล้านบาท   33,941    32,474     31,891

  ทุนจดทะเบียน                                 ล้านบาท   1,259     1,259      1,259

  ทุนชำระแล้ว                                  ล้านบาท   1,247     1,247      1,247

  อัตราส่วนทางการเงิน                                                         

  อัตราส่วนสภาพคล่อง                                                          

  อัตราส่วนสภาพคล่อง                            เท่า      3.07      3.11       3.14

  อัตราส่วนสภาพคล่องหมุนเร็ว                      เท่า      2.22      2.38       2.43

  อัตราส่วนสภาพคล่องกระแสเงินสด                  เท่า      0.36      0.38       0.45

  อัตราส่วนหมุนเวียนลูกหนี้การค้า                    เท่า      4.82      4.70       4.67

  ระยะเวลาเก็บหนี้เฉลี่ย                          วัน       75        77         77

  อัตราส่วนหมุนเวียนสินค้าคงเหลือ                   เท่า      4.78      4.90       5.13

  สรุปข้อมูลทางการเงิน (จากงบการเงินรวม)                   2561      2560       2559

  ระยะเวลาขายสินค้าเฉลี่ย                        วัน       75        74         70

  อัตราส่วนหมุนเวียนเจ้าหนี้                        เท่า      5.42      5.21       5.00

  ระยะเวลาชำระหนี้                             วัน       66        69         72

  วงจรเงินสด                                  วัน       84        81         75

  ข้อมูลและอัตราส่วนที่แสดงความสามารถในการหากำไร                                 

  ขาย                                        ล้านบาท   53,067    49,224     46,887

  อัตราการเพิ่มขึ้น(ลดลง) ของยอดขาย               (%)      7.8%      5.0%       (0.11%)

  กำไรขั้นต้น                                   ล้านบาท   12,123    12,547     12,416

  อัตรากำไรขั้นต้น                               (%)      22.84%    25.49%     26.48%

  ค่าใช้จ่ายจากการดำเนินงาน (รวมค่าวิจัยและพัฒนา)    ล้านบาท   7,378     6,976      7,319

  อัตราค่าใช้จ่ายจากการดำเนินงาน                  (%)      13.90%    14.17%     15.61%
  (รวมค่าวิจัยและพัฒนา) ต่อยอดขาย                                               

  อัตรากำไรจากการดำเนินงาน                     (%)      8.94%     11.32%     10.87%

  อัตรารายได้อื่น/รายได้รวม                       (%)      1.52%     2.11%      1.60%

  กำไรสุทธิ                                    ล้านบาท   5,126     4,929      5,516

  อัตราการเพิ่มขึ้น (ลดลง) ของกำไรสุทธิ             (%)      4.00%     (10.64%)   (17.84%)

  อัตรากำไรสุทธิต่อยอดขาย                        (%)      9.66%     10.00%     11.77%

  อัตรากำไรสุทธิต่อรายได้รวม                      (%)      9.51%     9.80%      11.58%

  อัตราส่วนแสดงประสิทธิภาพในการดำเนินงาน                                        

  อัตราผลตอบแทนต่อส่วนของผู้ถือหุ้น                  (%)      15.44%    15.32%     17.67%

  อัตราผลตอบแทนต่อสินทรัพย์                       (%)      10.87%    10.68%     12.25%

  อัตราผลตอบแทนต่อสินทรัพย์ถาวร                   (%)      82.27%    89.99%     116.94%

  อัตราการหมุนของสินทรัพย์                        เท่า      1.14      1.09       1.06

  อัตราส่วนการวิเคราะห์ฯ นโยบายทางการเงิน                                       

  อัตราส่วนหนี้สินต่อส่วนของผู้ถือหุ้น                   เท่า      0.42      0.42       0.45

  อัตราส่วนในความสามารถชำระดอกเบี้ย              เท่า      531.88    227.59     95.03

  อัตราการจ่ายเงินปันผล                          (%)      55.85%*   55.65%     67.84%
  ------------------------------------------ -------- --------- ---------- ----------

* อยู่ระหว่างการนำเสนอเพื่ออนุมัติจากที่ประชุมผู้ถือหุ้นสามัญประจำปี 2562

คำอธิบายและการวิเคราะห์ที่จะกล่าวต่อไปนี้ควรศึกษาควบคู่ไปกับงบการเงินรวมและหมายเหตุประกอบงบการเงิน
ในกรณีที่ไม่ได้กำหนดไว้เป็นอย่างอื่น
ข้อมูลทางการเงินทั้งหมดที่แสดงในเอกสารฉบับนี้ได้ถูกนำเสนอในสกุลเงินบาท
โดยบริษัทฯได้นำเสนองบการเงินตามมาตรฐานการรายงานทางการเงินของไทย (TFRS)
ที่ปรับปรุงเพื่อให้สอดคล้องตามมาตรฐานการรายงานทางการเงินระหว่างประเทศ (IFRS)

  ผลการดำเนินงานเปรียบเทียบระหว่างรอบปีบัญชี 2561 กับรอบปีบัญชี 2560 และ 2559

  หน่วย : ล้านบาท

  []

รายได้จากการขายและบริการแบ่งตามกลุ่มธุรกิจ

  -------------------------------- -------- -------- -------- -------- -------- --------
  กลุ่มผลิตภัณฑ์                        2561              2560              2559     

                                   รายได้    %        รายได้    %        รายได้    %

  กลุ่มเพาเวอร์อิเล็กทรอนิกส์ (Power      34,404   64.8%    31,051   63.1%    28,422   60.7%
  Electronics)                                                                  

  กลุ่มผลิตภัณฑ์โครงสร้างพื้นฐาน           16,471   31.0%    16,153   32.8%    16,147   34.4%
  (Infrastructure)                                                              

  กลุ่มผลิตภัณฑ์อัตโนมัติ (Automation)     1,818    3.5%     1,809    3.7%     1,985    4.2%

  ผลิตภัณฑ์อื่นๆ                        374      0.7%     211      0.4%     344      0.7%

    ยอดขายรวม                      53,067   100.0%   49,224   100.0%   46,887   100.0%
  -------------------------------- -------- -------- -------- -------- -------- --------

  หมายเหตุ

-   ส่วนงานเพาเวอร์อีเลคโทรนิคส์ (Power electronics segment)
    เป็นส่วนงานที่ทำการออกแบบ ผลิต และจำหน่ายเพาเวอร์ซัพพลายสำหรับคอมพิวเตอร์
    เซิร์ฟเวอร์ อุปกรณ์เครื่องใช้สำนักงาน เครื่องใช้ในครัวเรือน
    และอุปกรณ์อีเลคโทรนิคส์ที่ใช้ในรถยนต์ โดยผลิตภัณฑ์หลักได้แก่ดีซี-ดีซีคอนเวอร์เตอร์
    เพาเวอร์ซัพพลายสำหรับคอมพิวเตอร์และเซิร์ฟเวอร์ ผลิตภัณฑ์ที่มีการออกแบบโดยเฉพาะ
    ผลิตภัณฑ์อีเลคโทรนิคส์ที่ใช้ในรถยนต์ พัดลมระบายความร้อน
    ตัวแปลงกระแสไฟฟ้าสำหรับอุปกรณ์ที่ใช้ในอุตสาหกรรมและครัวเรือน
    รวมถึงโซลินอยด์และอีเอ็มไอ ฟิลเตอร์ เป็นต้น

-   ส่วนงานระบบโครงสร้างพื้นฐาน (Infrastructure segment)
    เป็นส่วนงานที่ทำการออกแบบ ผลิต
    และติดตั้งระบบโครงสร้างพื้นฐานสำหรับเทคโนโลยีสื่อสารข้อมูล
    และโครงสร้างพื้นฐานสำหรับระบบพลังงาน โดยผลิตภัณฑ์หลักได้แก่ ระบบโทรคมนาคม
    พลังงานทดแทน ระบบเก็บพลังงาน และพลังงานกำลังสูง เป็นต้น

-   ส่วนงานระบบอัตโนมัติ (Automation segment) เป็นส่วนงานที่ทำการออกแบบ ผลิต
    และติดตั้งระบบอัตโนมัติสำหรับภาคอุตสาหกรรมและอาคาร โดยผลิตภัณฑ์หลักได้แก่
    ระบบอัตโนมัติสำหรับเครื่องจักร ระบบขับเคลื่อนสายการผลิต ระบบเซ็นเซอร์อัจฉริยะ
    และระบบแสงสว่างอัตโนมัติสำหรับอาคาร เป็นต้น

ยอดขายตามงบการเงินรวมในปี 2561 มีจำนวน 53,067 ล้านบาท เพิ่มขึ้นจากปี 2560 และปี
2559 ที่ร้อยละ 7.8 และร้อยละ 13.2 ตามลำดับ
โดยยอดขายที่เพิ่มขึ้นมาจากผลิตภัณฑ์ในกลุ่มเพาเวอร์อิเล็กทรอนิกส์ (Power Electronics)
โดยเฉพาะยอดขายในกลุ่มเพาเวอร์ซัพพลายที่ใช้สำหรับรถยนต์ (Electric Vehicle
Solutions) ซึ่งเพิ่มขึ้นจากปีก่อน ร้อยละ 26.2
รองลงมาได้แก่กลุ่มผลิตภัณฑ์เพาเวอร์ซัพพลายสำหรับเครื่องมือช่าง (Industrial Tools)
เพิ่มขึ้นร้อยละ 15.5
เนื่องจากการเพิ่มขึ้นของอุปสงค์ในแถบเอเชียและยุโรปตามการฟื้นตัวของเศรษฐกิจสหภาพยุโรป
ในขณะที่ผลิตภัณฑ์เพาเวอร์ซัพพลายสำหรับคอมพิวเตอร์และระบบเครือข่าย (Computer &
Networking Power) และผลิตภัณฑ์เพาเวอร์ซัพพลายที่มีการออกแบบเฉพาะ (Custom Design
Power) มีการเติบโตอย่างมั่นคงที่ร้อยละ 7.6 และ 6.0 ตามลำดับ

โครงสร้างรายได้จากการขายแบ่งตามเขตภูมิศาสตร์

[]

ในปี 2561 ยอดขายในทวีปเอเชียยังครองอันดับหนึ่งอย่างต่อเนื่องโดยมีสัดส่วนเพิ่มขึ้นจากร้อยละ
41 ในปี 2560 เป็นร้อยละ 46 ส่วนยอดขายในยุโรปยังมีสัดส่วนอยู่ที่ร้อยละ 27-28
เช่นเดียวกับปีก่อน ในขณะที่ยอดขายในแถบอเมริกาเหนือลดลงจากร้อยละ 29 มาอยู่ที่ร้อยละ 26

  รายได้อื่น

รายได้อื่นจำนวน 818 ล้านบาทในปี 2561 ประกอบด้วยรายการหลัก ดังนี้

-   รายได้จากดอกเบี้ยรับจำนวน 240 ล้านบาทเพิ่มขึ้นจากปี 2560 จำนวน 47
    ล้านบาทและเพิ่มขึ้นจากปี 2559 จำนวน 43 ล้านบาทตามลำดับ
    เนื่องจากอัตราดอกเบี้ยของธนาคารกลางสหรัฐอเมริกาปรับสูงขื้น จากร้อยละ 0.75 ในปี
    2560 มาอยู่ที่ร้อยละ 1.50 ในปี 2561 และยอดเงินฝากที่เพิ่มขื้นในสกุลดอลลาร์สหรัฐ

-   กำไรจากอัตราแลกเปลี่ยนจำนวน 176 ล้านบาท เพิ่มขึ้นจากปี 2560 จำนวน 112 ล้านบาท
    แต่ลดลงเล็กน้อยเมื่อเทียบกับปี 2559 เนื่องจากอัตราแลกเปลี่ยนในปี 2560
    มีแนวโน้มแข็งค่าขึ้นอย่างต่อเนื่อง ในขณะที่ในปี 2561 อยู่ในทิศทางตรงกันข้าม อย่างไรก็ตาม
    บริษัทฯ บริษัท ไม่มีนโยบายที่จะเก็งกำไรเกี่ยวกับอัตราแลกเปลี่ยน
    แต่ยังคงมีนโยบายป้องกันความเสี่ยงแบบคุ้มครองสถานะสุทธิของเงินแต่ละสกุลแบบเต็มจำนวน
    เพื่อลดความเสี่ยงที่อาจเกิดขึ้นจากความผันผวนของอัตราแลกเปลี่ยน

  []

  แหล่งที่มา : ธนาคารแห่งประเทศไทย

  ต้นทุนขายและค่าใช้จ่าย

ต้นทุนขาย

ต้นทุนขายในปี 2561 เมื่อเทียบกับยอดขายคิดเป็นร้อยละ 77.2 เพิ่มขึ้นจากร้อยละ 74.5
และร้อยละ 73.5 ในปี 2560 และปี 2559 ตามลำดับ
เนื่องจากการเพิ่มขึ้นของต้นทุนวัตถุดิบซึ่งเป็นผลสืบเนื่องมาจากสภาวะตลาดวัตถุดิบที่สำคัญอยู่ในภาวะตึงตัว
และมีการสำรองเผื่อสินค้าล้าสมัยเพิ่มขึ้น เนื่องจากบริษัทฯ
ต้องสำรองวัตถุดิบเพิ่มขึ้นจากการที่ตลาดอุปสงค์สูงกว่าอุปทานดังกล่าวข้างต้น และนอกจากนี้ บริษัทฯ
ยังมีการลงทุนในเครื่องจักรภายใต้โครงการ DSM (Delta Smart Manufacturing)
ส่งผลให้ต้นทุนค่าเสื่อมราคาของเครื่องจักรเพิ่มขึ้น อย่างไรก็ตาม บริษัทฯ
เชื่อมั่นว่าการลงทุนดังกล่าวจะช่วยเพิ่มความสามารถในการแข่งขันทั้งในระยะสั้นและระยะยาว

ค่าใช้จ่ายด้านการขายและบริหาร

ในปี 2561 ค่าใช้จ่ายในการขายและบริหาร (รวมค่าวิจัยและพัฒนา) เพิ่มขึ้นจากปี 2560 ร้อยละ
5.8 และมียอดใกล้เคียงกับปี 2559 เนื่องจากบริษัทฯ
ได้ทำสัญญาขอใช้ทรัพย์สินทางปัญญาและเทคโนโลยี (Intellectual Property & Technology
License Agreement) กับบริษัทที่เกี่ยวข้องแห่งหนึ่ง
เพื่อรองรับการขยายธุรกิจอย่างมีนัยสำคัญในปี 2562
และเพื่อเพิ่มขีดความสามารถในการพัฒนาผลิตภัณฑ์ใหม่ๆ
ให้ทันกับความก้าวหน้าของเทคโนโลยีที่เปลี่ยนแปลงอย่างรวดเร็วและความต้องการของตลาดที่ไม่หยุดนิ่ง

ในขณะเดียวกัน บริษัทฯ
ได้มีการลงทุนจัดตั้งบริษัทแห่งใหม่เพื่อดำเนินการวิจัยและพัฒนาผลิตภัณฑ์ยานยนต์ไฟฟ้าในสหรัฐอเมริกาและผลิตภัณฑ์ยานยนต์ไฟฟ้าเพื่อการอุตสาหกรรมและโลจิสติกในยุโรป
เพื่อสร้างหลักประกันว่าบริษัทฯ จะสามารถเติบโตอย่างยั่งยืนในระยะยาว

ค่าใช้จ่ายภาษีเงินได้จำนวน 209 ล้านบาท ประกอบด้วยภาษีเงินได้ของรอบบัญชี 2560 จำนวน
185 ล้านบาทและค่าใช้จ่ายจากการถูกประเมินภาษีเงินได้จำนวน 23.5 ล้านบาท

กำไร

อัตรากำไรจากการดำเนินงานต่อยอดขายในปี 2561 ลดลงมาอยู่ที่ร้อยละ 8.9 เทียบกับร้อยละ
11.3 ในปี 2560 และร้อยละ 10.9 ในปี 2559 ตามลำดับ
เนื่องจากการเพิ่มขึ้นของต้นทุนขายดังที่กล่าวไว้ข้างต้น ส่งผลให้อัตรากำไรสุทธิลดลงมาอยู่ที่ร้อยละ
9.7 หรือมีจำนวน 5,126 ล้านบาท เทียบกับร้อยละ 10.0 ในปี 2560 และร้อยละ 11.8 ในปี
2559 โดยมีอัตรากำไรต่อหุ้น 4.12 บาทต่อหุ้น เทียบกับอัตราหุ้นละ 3.95 บาทต่อหุ้นในปี 2560
และ 4.42 บาทต่อหุ้นในปี 2559

  สินทรัพย์และหนี้สิน

  สินทรัพย์

ณ วันที่ 31 ธันวาคม 2561 บริษัทฯ มีสินทรัพย์รวมทั้งสิ้น 48,201 ล้านบาท เพิ่มขึ้นร้อยละ 4.7
จากปี 2560 และร้อยละ 4.1 จากปี 2559 มีอัตราผลตอบแทนต่อสินทรัพย์รวมเฉลี่ยร้อยละ 10.9
เทียบกับปี 2560 และ 2559 ที่มีอัตราร้อยละ 10.7 และ 12.3 ตามลำดับ
สืบเนื่องจากการลงทุนในที่ดิน อาคารและเครื่องจักรเพิ่มขึ้น
รวมถึงการสั่งซื้อวัตถุดิบเพิ่มขึ้นเนื่องจาก ตลาดวัตถุดิบยังคงอยู่ในภาวะตึงตัวในปี 2561
ดังกล่าวข้างต้น

สินทรัพย์ของบริษัทฯ แบ่งเป็นกลุ่มหลักๆ และมีการเปลี่ยนแปลง ดังนี้

[]

สัดส่วนของสินทรัพย์แต่ละประเภทระหว่างปี 2561 2560 และ 2559

[]

-   เงินสดและเงินฝากธนาคาร (รวมเงินลงทุนชั่วคราว) ณ วันที่ 31 ธันวาคม 2561 มีจำนวน
    15,830 ล้านบาท ลดลงจากปี 2560 และ 2559 ร้อยละ 9.7 และร้อยละ 21.3 ตามลำดับ
    เนื่องจากมีการลงทุนในที่ดิน อาคารและเครื่องจักรเพิ่มขึ้นรวม 2,253
    ล้านบาทในประเทศไทย เยอรมันและอินเดีย

-   ยอดลูกหนี้การค้าสุทธิ ณ วันที่ 31 ธันวาคม 2561 มีจำนวน 11,558 ล้านบาท เพิ่มขึ้นจากปี
    2560 และปี 2559 ที่ร้อยละ 10.4 และร้อยละ 8.1 ตามลำดับ
    เนื่องจากการเพิ่มขึ้นของยอดขาย ในขณะเดียวกัน บริษัทฯ
    และบริษัทย่อยได้มีการตั้งสำรองค่าเผื่อหนี้สงสัยจะสูญเพิ่มขึ้นจำนวน 126 ล้านบาทเพิ่มขึ้นจากปี
    2560 ที่มีจำนวน 99 ล้านบาท
    โดยยอดที่เพิ่มขึ้นมาจากการตั้งสำรองเพิ่มในผลิตภัณฑ์ภายใต้แบรนด์เดลต้าที่มีระยะเวลาการเรียกเก็บหนี้นานกว่าผลิตภัณฑ์กลุ่มอื่น

-   สินค้าคงเหลือ ณ วันที่ 31 ธันวาคม 2561 มีจำนวน 9,461 ล้านบาท เพิ่มขึ้นจากปี 2560
    และ 2559 ที่ร้อยละ 23.1 และร้อยละ 29.7 ตามลำดับ
    เนื่องจากการสั่งซื้อวัตถุดิบเพิ่มขึ้นจากสภาวะตึงตัวของตลาดชิ้นส่วนอิเล็กทรอนิกส์ในปี 2561
    ในขณะเดียวกัน บริษัทฯ ได้มีการตั้งสำรองสินค้าล้าสมัยจำนวน 1,080 ล้านบาทเพิ่มขึ้นจากปี
    2560 ที่มีจำนวน 968 ล้านบาท

-   เงินลงทุนในบริษัทร่วม ณ วันที่ 31 ธันวาคม 2561 มีจำนวน 536 ล้านบาท
    โดยเป็นเงินลงทุนร้อยละ 49 ในบริษัท Delta Electronics (Switzerland) AG
    และบริษัท Delta Electronics Industry LLC

-   ค่าความนิยมในการรวมกิจการ ณ วันที่ 31 ธันวาคม 2561 มีมูลค่า 438 ล้านบาท
    ลดลงเล็กน้อยเมื่อเทียบกับปี 2560 แต่เมื่อเทียบกับปี 2559 มียอดเพิ่มขึ้น 132 ล้านบาท
    เนื่องจากการเข้าซื้อเงินลงทุนในบริษัท Eltek, s.r.o. ประเทศสโลวาเกียในไตรมาสที่ 2
    ปี 2559

  - ที่ดิน อาคารและอุปกรณ์ ณ วันที่ 31 ธันวาคม 2561 มีจำนวน 8,177 ล้านบาท เพิ่มขึ้นจากปี
  2560 และปี 2559 ที่ร้อยละ 12.0 ร้อยละ 37.1 ตามลำดับ
  เนื่องจากการสร้างศูนย์วิจัยและพัฒนาในประเทศอินเดียและการลงทุนในเครื่องจักรและอุปกรณ์เพื่อทดแทนเครื่องจักรเก่า
  รวมทั้งเพิ่มกำลังการผลิตและประสิทธิภาพในการผลิตเพื่อให้เป็นการผลิตแบบอัตโนมัติในประเทศไทยภายใต้โครงการ
  “Delta Smart Manufacturing”

หนี้สินและสภาพคล่อง

ณ วันที่ 31 ธันวาคม 2561 บริษัทฯ มีหนี้สินรวมทั้งสิ้น 14,260 ล้านบาท เพิ่มขึ้นจากปี 2560
ที่ร้อยละ 5.3 และใกล้เคียงกับปี 2559 โดยอัตราหนี้สินต่อส่วนผู้ถือหุ้นอยู่ที่ 0.42 เท่า
ซึ่งไม่เปลี่ยนแปลงจากปี 2560 แต่ลดลงเล็กน้อยเมื่อเทียบกับปี 2559 ที่ 0.45 เท่า
ซึ่งแสดงให้เห็นว่าบริษัทฯ
สามารถดำรงโครงสร้างเงินทุนที่เหมาะสมและมีความเสี่ยงทางการเงินในระดับต่ำ

หนี้สินแบ่งเป็นกลุ่มหลักๆ ได้ดังนี้

[]

ผลตอบแทนต่อส่วนของผู้ถือหุ้น

ณ วันที่ 31 ธันวาคม 2561 ส่วนของผู้ถือหุ้นมีจำนวน 33,941 ล้านบาท เพิ่มขึ้นจากปี 2560 และปี
2559 ที่ร้อยละ 4.5 ร้อยละ 6.4 ตามลำดับ เนื่องจากมีผลกำไรอย่างต่อเนื่อง
ในขณะที่อัตราผลตอบแทนต่อส่วนของผู้ถือหุ้นในปี 2561 อยู่ที่ร้อยละ 15.4 ใกล้เคียงกับปี 2560
ที่อัตราร้อยละ 15.3 แต่ลดลงเมื่อเทียบกับปี 2559 ที่มีอัตราร้อยละ 17.7
เนื่องจากผลกระทบจากการแข็งค่าของ เงินบาทซึ่งเงินบาทต่อดอลลาร์สหรัฐแข็งค่าขึ้นมากกว่า 2
บาทต่อดอลลาร์สหรัฐในปี 2561 เทียบกับปี 2559